הזמר אריק איינשטיין מת הערב (שלישי) בבית החולים איכילוב בתל אביב. איינשטיין הובהל מוקדם יותר במצב קריטי לקבלת טיפול רפואי בבית החולים. עם הגיעו הוא הורדם והונשם והועבר לחדר הניתוח, לאחר הגעתו של איינשטיין לבית החולים, צוותים של מנתחי כלי דם ולב ניסו להציל את חייו – אך ללא הצלחה.

לאחר שנודע על אשפוזו, הגיעו לבית החולים בני משפחתו, חלק ממעריציו וחבריו הטובים של איינשטיין - אורי זוהר, צבי שיסל, מוני מושונוב, דורי בן זאב, מיקי גבריאלוב ושלום חנוך. איינשטיין היה בן 74 במותו. פרטים על מועד ההלוויה ימסרו בהמשך.

איינשטיין הוא הזמר הישראלי בה"א הידיעה. הוא זכה למעמד העל הזה, שהוא אינו חולק עם אף זמר אחר, בראש ובראשונה משום שהוא זמר גדול, שידע תמיד "להיות בתוך השיר עד כלות, אך בה בשעה גם לעמוד איכשהו מחוצה לו, במרחק מה, כמתבונן", כפי שניסח זאת עלי מוהר.

איינשטיין שימש גם מעין סנדק של המוסיקה הישראלית החדשה, זו שצמחה בסוף שנות השישים, ונחשב לחוליה מקשרת גדולה וחשובה בין הזמר העברי לבין הרוק הישראלי. בנוסף לכך, הוא מגלה הכישרונות הגדול ביותר של המוסיקה הישראלית. הטעם המשובח והחושים החדים שלו הוליכו אותו אל צעירים אלמונים או אלמונים למחצה כשלום חנוך, יעקב רוטבליט, מיקי גבריאלוב, יוני רכטר, שם טוב לוי, יצחק קלפטר. בכולם זיהה את הכשרון הגדול, ובכולם נתן אמון גמור בשלב מוקדם מאוד של דרכם המקצועית. צפו בשלמה ארצי מבשר על מותו של אריק איינשטיין באמצע הופעה:

רק אתמול פורסם כי הזמר יתחיל לכתוב טור אישי קבוע במוסף "סופשבוע" של עיתון "מעריב". איינשטיין, בן 74, ממעט לשתף פעולה עם התקשורת ואינו מופיע מזה שנים רבות. "הציעו לי במעריב לכתוב טור אישי בכל יום שישי, דווקא אמרתי כן", מסר איינשטיין לאחר מכן, "אני מקווה שאהנה מזה ושיהיה לי מה להגיד - לא ממקום של הטפה או התרסה כי זה לא מעניין אותי. ושלא נשתעמם".

בראיון שערכה עמו מרב מיכאלי בשנה שעברה ל"הארץ", הוא נשאל: "לא מייגע אותך ששואלים אותך כל הזמן נו, מתי תחזור להופיע, אולי בכאל זאת תופיע?" איינשטיין ענה כי "בטח שזה מייגע. אבל כבר לא שואלים אותי. אני תמיד אומר את אותה בדיחה: 'יש לי פתק מהרופא'. נעשה מזה עניין, אני כל הזמן בבית ושמבית - זה הרבה יותר פשוט, יש דברים שאתה יכול לעשות, שזה באופי שלך, אתה בנוי לזה ויש כאלה שלא. הלוואי והייתי יכול לקחת גיטרה, לבוא מול העשרים אלף איש ולצרוח ולשמוח ולרקוד. אבל זה לא באופי שלי, אז אני לא יכול. עד גיל ארבעים ומשהו הופעתי, אבל זה היה לי קשה. באיזשהו מקום הייתי...זה מצלצל אבסורד אבל זה הביך אותי קצת. הקטע הזה שאומרים את השם שלך ואתה עולה, מסתכלים...".

ראש הממשלה, בנימין נתניהו, ספד לזמר: "אריק היה הגדול מכולם. כולנו גדלנו על השירים שלו. אמרת אריק איינשטיין אמרת ארץ ישראל. אריק היה זמר נפלא ואדם נפלא. השירים שחיבר ושר הם פס הקול של מדינת ישראל. אהבתי אותו מאוד. מדינת ישראל נפרדת בעצב רב מענק התרבות שיחסר לנו מאוד. אני ורעייתי כואבים מאוד את לכתו".

גם נשיא המדינה שמעון פרס חלק לו כבוד אחרון: "מהיום הראשון שעלית לבמה, העם חש שנולד כאן כשרון של שירה עם איכויות יוצאות דופן. שיריו הם פס הקול של אומה שלמה, קולו ליטף את העם וחיבק את הארץ. הוא ריגש את הדורות הראשונים והחדשים כאחד. איש לא הטיל ספק בעומק רגשותיו, והעם שתה בצמא את הקול האהוב שבקע ממעמקים. הוא לא התנשא ולא התיימר, והוא לא היה זקוק לזה ואנחנו אהבנו אותו בגלל צניעותו קורעת הלב. הוא כתב בשעות קשות ובימים של התרוממות רוח. אהבתי את שיריו ומגיל צעיר ידעתי את מה שידעו רבים אין כמוהו וטוב שיש אותו. צליליו ימלאו את הארץ. גם בלכתו, שיריו ימשיכו לנגן חיים ותקווה".

מועדון הכדורגל של קבוצת "הפועל תל אביב" שאיינשטיין נמנה בין אוהדיה פרסם בעמוד הפייסבוק של המועדון: "הפועל ת"א המומה וכואבת את מותו בטרם עת של אריק איינשטיין, גדול זמרי ישראל ואוהד הפועל תל אביב שהיה לסמל של ישראל היפה ותרם רבות לעיצובה של הרוח האדומה. הקבוצה תפעל בצוותא עם עמותת האדומים על דרך משותפת להנצחתו של האוהד מספר 1".